R4 m. se skenkings vir Groote Schuur | Netwerk24
R4 m. se skenkings vir Groote Schuur
06 Julie 2020 08:12
Die Groote Schuur-hospitaal in Kaapstad het 'n hupstoot gekry in die vorm van R4 miljoen se skenkings in toerustings, asook R500 000 se beskermende kleredrag.
Die Suid-Afrikaanse mediese en onderwysstigting (Same) het skenkings aan die hospitaal bewerkstellig wat toerusting vir die hospitaal se waakeenheid insluit.
Trevor Pols, uitvoerende hoof van Same, sê in 'n verklaring die Groote Schuur-hospitaal is een van tien hospitale landwyd wat geïdentifiseer is as begunstigde vir hul groter R20 miljoen se Covid-19-verligtingsprojek.
Die afgelope 17 jaar al het Same, 'n organisasie sonder winsbejag, die openbare gesondheidstelsel gehelp deur hulpbronne te skenk wat vir die lewering van gehaltegesondheidsdienste benodig word.
Die tien hospitale wat skenkings sal ontvang, is geïdentifiseer nadat samesprekings met sleutellede van die gesondheidsdepartement gehou is om die grootste behoeftes uit te wys.
"Same sal saam met hul vennoot Adcock Ingram Critical Care toerusting ter waarde van meer as R3 miljoen skenk, met 'n addisionele R1 miljoen se toerusting wat deur ander vennote geskenk word," sê Pols.
Boonop het Disa Life Sciences ook onlangs 'n halfmiljoen rand se beskermde kleredrag aan die personeel geskenk wat in die Groote Schuur-hospitaal se Covid-19-afdelings werk.
Dr. Belinda Jacobs, mediese bestuurder van die Groote Schuur-hospitaal, sê die skenkings vir die werkers in die voorste linies in die sorg van pasiënte wat kritiek is, word waardeer. Sy sê die skenkings sal hul voorrade versterk en help met die versorging van hul versorgers.
Jacobs het ook haar dankbaarheid aan elke organisasie uitgespreek wat tot die skenkings bygedra het en sê dit sal help om steeds gehaltesorg aan alle pasiënte te kan lewer.
Van links na regs staan, sr. Sadick Swartz, bedryfsbestuurder vir D12- chirurgiese waakeenheid, Grant Strathie, assistentdirekteur en kliniese tegnoloog vir kritieke sorg, Thina Shozi, kliniese tegnoloog vir kritieke sorg, en Trevor Pols, uitvoerende hoof vir die Suid-Afrikaanse mediese en onderwysstigting (Same).
Meer oor: Groote Schuur | Kaapstad | Hospitaal | Beskermende Toerusting | Skenkings | Koronavirus (Covid-19)